Lausunto hallituksen esityksestä eduskunnalle / laki kansainvälistä suojelua hakevan vastaanotosta

2138/08/082/2010

KHALL  § 272	Sisäasiainministeriössä on valmisteltu hallituksen esitys laiksi kansainvälistä suojelua hakevan vastaanotosta. Tavoitteena on selkeyttää sääntelyä säätämällä kotouttamisesta ja vastaanotosta eri laeissa. Kotouttamista koskevat uudet säännökset on valmisteltu erillisessä hankkeessa.

	SM pyytää mm. Siikajoen kuntaa toimittamaan lausuntonsa 6. elokuuta mennessä. Kunnan lausunto toimitetaan myöhässä, koska 24.6.2010 päivätty lausuntopyyntö ei ennättänyt 29.6.2010 kunnanhallituksen käsittelyyn.

Kj:n esitys:	Siikajoen kunnanhallitus päättää antaa lakiesityksestä seuraavan lausunnon:

	Lakiteksti on tiivis ja helposti ymmärrettävä. Erityisesti termien sisällöt ovat selkiytyneet, esimerkkinä toimeentulotuen muuttuminen vastaanotto- ja käyttörahaksi. Tämä on omiaan vähentämään väärinymmärryksiä kuntien toimeentulotuen vertailuun. 
	Kuntien järjestäessä turvapaikanhakijoiden perusopetusta voisi kustannusten rahoituskäytäntö olla nykyistä selkeämpi sekä kustannusten korvaus ajantasainen niiden syntymisen kanssa. Tämä on erityisen tärkeää, koska opetusta järjestetään varsin heterogeeniselle ja nopeastikin vaihtuvalle oppilasjoukolle.

	Laki koskee vastaanottokeskusten toimintaa. Siikajoen kunnalla on kokemusta sekä hallinnollisesta vastuusta että toimitilojen vuokranantajana olemisesta. Viimeksi mainitussa tilanteessa rajanveto ja vastuunjako vastaanottokeskuksen toimijatahon kanssa ovat sujuneet ongelmitta. Siikajoen kunnassa toimivan Ruukin vastaanottokeskuksen vastuutaho Suomen Punainen Risti antaa lakiesityksestä oman, keskitetyn lausuntonsa.

	Turvapaikanhakijoiden jatkosijoittuminen kuntiin ( ns. kuntapaikat) vaatii toimintatapojen ja kustannusten korvausten selkiyttämistä. Kotouttaminen on vastaanottotoiminnan johdonmukainen jatke, jossa myös vastaanottokeskuksen rooli erityisesti kotouttamisen alkuvaiheessa on tärkeä, jotta kaikki myönteisen oleskeluluvan saaneet henkilöt pääsevät perehtymään ohjatusti suomalaiseen yhteiskuntaan ja sen toimintoihin. Ei ole kenenkään etu, jos maahanmuutosta tulisi huonosti toimivan kotouttamisen takia hallitsematon prosessi.

Kh:n päätös:	
	Hyväksyttiin.

		_______________________________________________

Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

Siikajoella 13.8.2010

		Pirkko Kinnunen
		arkistonhoitaja

Jakelu	Sisäasiainministeriö